U samo godinu i sedam mjeseci ugovoreno je i plaćeno više sredstava iz EU fondova nego što su HDZ-ove vlade učinile u pet godina, poručilo je danas Ministarstvo regionalnog razvoja i fondova EU, odgovarajući na istupe HDZ-ove zastupnice u Europskom parlamentu Ivane Maletić kojima je, smatraju, pokušala umanjiti rezultate Vlade i Ministarstva u pripremi i korištenju novca iz europskih fondova.

"Nepobitna je činjenica da je ova Vlada ubrzala ugovaranje i realizaciju projekata, te da je u samo godinu i sedam mjeseci ugovoreno i plaćeno više nego što su HDZ-ove Vlade učinile u punih pet godina", ističe Ministarstvo u priopćenju.



Navodi kako je lani i u prvih sedam mjeseci ove godine ugovoreno 253,7 milijuna eura i plaćeno 175,2 milijuna eura. "Brojke ne lažu. Lako ih je provjeriti", poručuju u Ministarstvu i dodaju kako bi to trebala znati i HDZ-ova zastupnica Ivana Maletić koja "neodgovorno koristi teške riječi o radu ovog ministarstva i ničim utemeljeno pripisuje zasluge za sadašnja postignuća prethodnoj Vladi".

>> 'Ministri se međusobno hvale, a Hrvatska ulazi u šestu godinu krize. Odakle crpe optimizam?!'



Napominju kako je na kraju 2011. kroz program pretpristupne pomoći IPA od dodijeljenih 631,5 milijuna eura za razdoblje 2007.-2011. bilo ugovoreno tek 37,4 posto sredstava, a plaćeno svega 19 posto. "U pet godina ranije vlade predvođene HDZ-om uspjele su, nažalost, ugovoriti samo 252,6 milijuna eura kroz IPA program dok je isplaćeno samo 126,9 milijuna eura", ističu u Ministarstvu.



Naglašavaju kako je ova Vlada od početka prošle do kraja srpnja ove godine uspjela ugovoriti čak 80,18 posto sredstava, a realizaciju projekata i isplatu sredstava dignuti na 47,84 posto. Ističu kako je do danas ugovoreno 506,4 milijuna eura, a plaćeno više od 302 milijuna eura.



"Ma koliko se Ivana Maletić i HDZ trudili poreći istinu, nesumnjivo je u mandatu ove Vlade ostvaren izniman napredak u korištenju EU fondova, a za to su zaslužni svi ljudi koji rade u operativnim strukturama za upravljanje EU fondovima", dodaju u Ministarstvu.



Tvrde i kako je većina tih ljudi na sličnim poslovima radila i u ranijim vladama, ali da je sada cijeli proces "očigledno bolje vođen i koordiniran, a nova Vlada je jasno odredila korištenje EU fondova kao ključni prioritet i to jasno dala do znanja svim sudionicima u tom procesu".



Iz Ministarstva poručuju i kako su dovršili devet velikih projekata, pojedinačno vrijednih više od deset milijuna eura, te spremnih za provedbu do kraja ove i početkom iduće godine ukupne procijenjene vrijednosti na više od 580 milijuna eura, od čega se iz EU fondova planira sufinancirati više od 430 milijuna eura.



Europska komisija odobrila je prva dva projekta vrijedna blizu 103 milijuna eura (53 milijuna - poboljšanje vodne infrastrukture u Osijeku i 49,7 milijuna eura za sustav odvodnje i uređaj za pročišćavanje otpadnih voda u Poreču), a s nacionalnim udjelom ukupna vrijednost tih dvaju projekata je blizu 140 milijuna eura, kažu u Ministarstvu regionalnog razvoja i fondova EU. (Hina)

DNEVNIK.hr pratite putem iPhone/iPad | Android | Twitter | Facebook